b'\n_START_ARTICLE_\nM-95 Degman\n_START_SECTION_\nOklopna za\xc5\xa1tita\n_START_PARAGRAPH_\nNa podru\xc4\x8dju oklopne za\xc5\xa1tite dodana je nova vi\xc5\xa1eslojna kupola koja se sastoji od \xc4\x8detiri sloja titana, dva sloja volframa i tri sloja kerami\xc4\x8dkih umetaka s dodatnim reaktivnim oklopom nepoznate generacije, sustavom upozorenja na laserske zrake kontrasprava i vo\xc4\x91enih protutenkovskih projektila (LIRD), automatsko izbacivanje dimnih zavjesa, za\xc5\xa1tita posade od krhotina i mina. Uz zna\xc4\x8dajnu suradnju sa izraelskim ELBIT-om dodan je eksplozivno-reaktivni oklop na kupolu i tijelo sprijeda i na bo\xc4\x8dnim stranama tenka, me\xc4\x91utim, plo\xc4\x8de reaktivnog oklopa tipa RRAK su prevelike, \xc5\xa1to zna\xc4\x8di da nakon jednog pogotka ostaje veliko neza\xc5\xa1ti\xc4\x87eno podru\xc4\x8dje, tako\xc4\x91er postoji veliki problem nedostatne za\xc5\xa1tite od novijih generacija protuoklopnih sredstava, kao \xc5\xa1to su projektili s tandem nabojem FGM-148 Javelin, BGM-71 TOW i sl, \xc4\x8dije je djelovanje dvostruko a obuhva\xc4\x87a prethodno uni\xc5\xa1tenje eksplozivnog reaktivnog sloja, te potpuni ili djelomi\xc4\x8dni proboj trupa, RRAK plo\xc4\x8de su osim toga nedostatna za\xc5\xa1tita i od sve mo\xc4\x87nijih novih generacija kineti\xc4\x8dkih penetratora sa osiroma\xc5\xa1enim uranom. Zbog navedenih nedostataka, u daljnjem se razvoju tenka name\xc4\x87e primjena "soft kill" elektro-opti\xc4\x8dkih protumjera za\xc5\xa1tite oklopa, kakav je sustav elektroni\xc4\x8dkog ometanja Shtora, odnosno hard kill mjera, uz primjenu naprednih neenergetskih i neeksplozivnih reaktivnih oklopa, kao \xc5\xa1to su NERA  i NxRA , koji su manje mase i ne\xc5\xa1kodljivi za ljudstvo u neposrednoj blizini vozila. Zamjetna je i vrlo slaba za\xc5\xa1tita stra\xc5\xbenje strane vozila od napda protuoklopnim sredstvima kao \xc5\xa1to je RPG-7, \xc5\xa1to se mo\xc5\xbee dijelom rije\xc5\xa1iti primjenom re\xc5\xa1etkastih balisti\xc4\x8dkih zavjesa._NEWLINE_Degman ima po 6 baca\xc4\x8da dimnih kutija sa svake strane kupole, \xc5\xa1to dodatno pove\xc4\x87ava vjerojatnost pre\xc5\xbeivljavanja na boji\xc5\xa1tu.\n_START_SECTION_\nPokretljivost\n_START_PARAGRAPH_\nDegman za kretanje koristi Dieselov motor s 1200 ks \xc5\xa1to mu daje dobar omjer mase i snage (27 ks/t) i maksimalnu brzinu od 70 km/h. Ubrzava do 35 km/h za 8,5 sekundi a uz spremnik goriva od 1450 litara domet mu je 700 km. Mo\xc5\xbee bez problema prije\xc4\x87i preko okomitu zapreku visine do 0,85 metara, preko rova \xc5\xa1irine 2,8 m i savladati vodenu prepreku dubine do 1,8 m bez ikakve pripreme. Ako se doda disalica, mo\xc5\xbee savladati prepreku dubine do 5 metara.\n_START_SECTION_\nDaljni razvoj i serijska proizvodnja\n_START_PARAGRAPH_\nNakon \xc5\xa1to je u razvoj tenka od 1993. do 2004. godine ulo\xc5\xbeeno pribli\xc5\xbeno 3 milijuna dolara, 2004. godine je do daljnjega zaustavljena planirana proizvodnja tenkova za potrebe HV-a, _NEWLINE_prema tada\xc5\xa1njem pisanju Ve\xc4\x8dernjeg lista kontroverzni HDZ-ov ministar obrane Berislav Ron\xc4\x8devi\xc4\x87 najavio je da HV ne\xc4\x87e nabavljati ve\xc4\x87e koli\xc4\x8dine tenkova, \xc5\xa1to je u tvornici \xc4\x90uro \xc4\x90akovi\xc4\x87 do\xc4\x8dekano sa velikim razo\xc4\x8daranjem s obzirom da tenkovi koji nisu u sastavu kopnenih snaga mati\xc4\x8dne dr\xc5\xbeave proizvo\xc4\x91a\xc4\x8da nemaju zna\xc4\x8dajnog izvoznog potencijala na me\xc4\x91unarodnom tr\xc5\xbei\xc5\xa1tu. _NEWLINE_Ipak tom je prilikom iz MORH-a nagla\xc5\xa1eno kako se od daljnjeg razvoja ne odustaje, ve\xc4\x87 je rije\xc4\x8d tek o zamjeni prioriteta, gdje se prednost daje proizvodnji oklopnih borbenih vozila, . Nakon du\xc5\xbeeg selekcijskog postupka izme\xc4\x91u vi\xc5\xa1e ponuda za novo oklopno borbeno vozilo Hrvatske kopnene vojske u srpnju 2007. godine MORH je odabrao vozilo Patria AMV finskog proizvo\xc4\x91a\xc4\x8da. Cijela je nabava obilje\xc5\xbeena velikom kontroverzom oko nepravomo\xc4\x87ne presude Finskog suda u Haemeenlinna prema kojoj su finski menad\xc5\xbeeri tvrtke Patria, ve\xc4\x87 prije optu\xc5\xbeeni za davanje mita u slu\xc4\x8daju prodaje vozila Sloveniji, akviziciju u Hrvatskoj osigurali davanjem mita u iznosu od 1,6 milijuna eura tada\xc5\xa1njem predsjedniku Stjepanu Mesi\xc4\x87u i direktoru tvornice \xc4\x90uro \xc4\x90akovi\xc4\x87 Bartolu Jerkovi\xc4\x87u a spomenute navode Mesi\xc4\x87 je u vi\xc5\xa1e navrata odbacio kao neutemeljene. Cijela je afera naposlijetku nakon osam godina okon\xc4\x8dana odlukom o odbacivanju svih optu\xc5\xbebi od strane finskog Vrhovnog suda iz velja\xc4\x8de 2016. godine, na koju dr\xc5\xbeavni odvjetnik Jukka Rappe nije u zakonskom roku podnio \xc5\xbealbu.  _NEWLINE_U budu\xc4\x87nosti \xc4\x87e se tek pokazati ho\xc4\x87e li MORH za posao opremanja HV-a modernim glavnim tenkovima odabrati hrvatsku vojnu industriju, odnosno daljnji razvoj Degmana koji ima zna\xc4\x8dajan potencijal, \xc5\xa1to bi zna\xc4\x8dajno potaklo razvoj doma\xc4\x87e vojne industrije i visoke tehnologije ili \xc4\x87e se odustati od doma\xc4\x87e tehnologije u svrhu nabave tenkova inozemnih proizvo\xc4\x91a\xc4\x8da u okviru neke nove zna\xc4\x8dajnije nabave vojne tehnike.'